1Chi 'ana yix pacha i quin 'an yin, chi quin 'ano pacha xo'on i Crísto. 2Ix wachalal, quin quicot iwu' man nic are wi quin i c'unsaj pi c'ux, xak quix tijin chu 'anic pacha i xin c'ut can chiwe. 3Wo'or cwaj yin qui ta u be chi i Dios are u wi u jolom i Crísto; xak i Crísto are qui wi qui jolom i achiab; xak i achiab je qui wi qui jolom i quixokil. 4Jun achi, are cu tz'onoj che i Dios pa molbal'ib, are xak cu bij chique wach u 'alijinsam i Dios che, we u ch'ukum u jolom, q'uixbal que'el ile che i Crísto, man ire u wi u jolom i achi. 5Xui-ri, jun ixok, are ca ch'a'at ru' i Dios pa molbal'ib, are xak cu bij chique wach u 'alijinsam i Dios che, ire we nu ch'ukum ti u jolom, q'uixbal que'el ile che i rachijil, man i rachijil are u wi u jolom ire. Xak jun que'elok pacha elsam bi u wi ronojel. 6Jun ixok, we n-cu ch'uk ti u jolom, mas 'utz 'uri we tene ca c'atzix u wi ronojel. We lic q'uixbal che jun ixok chi ca c'atzix u wi ronojel, we xi 'elsam u wi ru' nawax, xak q'uixbal 'uri che we nu ch'ukum ti u jolom are ca ch'a'at pa molbal'ib. 7Jun achi, n-'us taj cu ch'uk u jolom; n-cu maj taj man queje ca majawic pacha i Dios, xak ca 'alijin u 'ij u chomal i Dios che. Xak queje i ixok, ca 'alijin u 'ij u chomal i rachijil che. 8Man i Dios are xo'on i nabe achi, n-che ti ixok xel wi, are i ixok xel che achi. 9I ixok 'antalic rumal re achi; i achi n-'antal taj rumal re ixok. 10'O u chac 'uri cu ch'uk u jolom i ixok, 'ilbal-re che chi i rachijil 'o puwi, man xak coj quil i ángel. 11Xui-ri, chuwach i Kajwal, xak jun ka 'ij, man ma teji ixokib, n-ti achiab 'uri; xak ma teji achiab, n-ti ixokib 'uri. 12Katzij, i nabe ixok xel che i nabe achi; xui-ri, wo'or, i achi ru' ixok calax wi; y ronojel 'is ru' i Dios ca pe wi. 13Jun ixok, are cu tz'onoj che i Dios, we nu ch'ukum ti u jolom, ¿'utz ile qui bij yix? 14Wachalal, lic ke-wi keta'am chi lic q'uixbal che jun achi we nimak u wi. 15Xui-ri, jun ixok we nimak u wi, n-q'uixbal taj, 'o u 'ij rumal, man i Dios u yom u wi che, ch'ukbal-re u jolom. 16We je 'o jujun, junwi quiqui ch'ob che ile, yin 'ut xui quin bij chique chi yoj 'ax caka 'an wi ile; xak queje ile quiqui 'an i jutak tzobaj re i Dios. 17Are i quin bij chiwe wo'or, 'o u chac quix in yaj jubi', man wach i quix tijin chu 'onquil are qui mol iwib, n-ta 'utz co'on chiwe rumal; lic n-'us ta que'el chiwe. 18Nabe quin bij chiwe chi yin in tom rason, 'o jujun chiwe chi n-junam ti wach are qui mol iwib pa rachoch i Dios; colo katzij ile quin bij yin. 19Katzij 'o jujun chiwe quiqui jec' na quib chixol, man ca 'alijin na pachin chiwe lic je re i Crísto, péro n-are ta ile quin tijin chu bixquil. 20Yix, are qui mol iwib chi wa'im, "Are i wa'im re i Kajwal," qui bij che. Xui-ri, we n-quiwachi'ilaj ta iwib chu 'anic, n-are ti cojbal u 'ij 'uri i Kajwal qui 'ano. 21Are cu rik i 'or re i wa'im, 'o i quiqui min la quib nabe chu tijawic qui wa, 'o i xak que canajic c'a que numic, xak 'o i xa 'abaric quiqui 'ano. 22¿Xataba n-ti iwachoch, pa qui tij wi i wa, i ya'? 'Olic pues. Are i quix tijin chu 'anic-le, xa qui xutbej bi que i qui molom quib pa cojbal u 'ij i Dios. Xa qui ya qui q'uix i je niba'. N-quin rik taj wach quin bij na chiwe rumal. ¿Xataba quin bij chiwe chi 'utz quix tijin chu 'anic? Lic n-quin bij taj. 23I c'utunic chi in yom can chiwe, ru' i Kajwal petnak wi. Queje xu 'an ire iri: are a'ab wi chi xjachtaj i Kajwal Jesus piqui'ab i aj ch'o'oj chirij, are maja ca chaptajic, ire xu chap i caxlanwa, 24y xu c'amwaj, xu tioxij che i Dios; te'uri xu piro, y xu bij: "Chi tija; iri are in ch'acul chi ca pirtaj na, 'anbal 'utz chiwe yix. Queje iri chi 'ana, cuxtabal we yin." (Queje ile xu bij chique u tijoxelab.) 25Xak queje xu 'an che i víno are xutzin i wa'im; xu chap i bas y xu bij chique: "I vin-i, are in quiq'uel c'utbal re i trat c'ac' chi co'on i Dios cu' i winak; i in quiq'uel, are aj uc'anel re i trat-le. Are qui tij tak iri, chin i c'unsaj chi c'ux." (Queje ile xu bij i Jesus chique.) 26Rumal-i, are qui tij i caxlanwa ru' i víno, quix tijin 'uri chu c'utic chique i winak chi are u camic i Kajwal are i tobal-ke. Queje ile que'elok c'a are ca c'un tan chic i Kajwal. 27Rumal 'uri, we 'o jun chi n-kas ta cu coj u 'ij i Kajwal are cu tij i caxlanwa ru' i víno, xa ca tijin 'uri chu kajsaxic u 'ij i u ch'acul i Kajwal, xak i u quiq'uel. 28Rumal 'uri, yix, are qui tij i caxlanwa, xak qui tu' i víno, chi na u be we 'utz i c'ux, o we n-'us taj. 29We 'o jun to' cu tijo, to' cu tu'u, n-cu ch'ob taj chi are u ch'acul i Kajwal, xa cu petsaj 'uri u tojic u mac chirij. 30Yix, queje ile quix tijin chu 'anic, rumal-i je q'ui chiwe ix iwab, n-ta i cho'ab, xak 'o jujun chiwe je camnak rumal. 31Xui-ri, we lic caka na'o wach co'on i ka c'ux, y caka suc'ba, n-ta tojbal ka mac 'uri cu tak li Kajwal pakawi. 32I Kajwal, are cu rik i ka mac, coj u ya jubi' pa c'ax, suc'bal-ke co'ono, man 'utz n-ca sachbex ti ka wach cu' i to' je re u wach i jyub ta'aj. 33Rumal 'uri, ix wachalal, chiwoy'ej na iwib chiwach, are qui mol iwib che i wa'im. 34We 'o jun lic ca numic, chu tija bi u wa chi rachoch; queje ile chi 'ana, man n-qui petsaj ti u tojbalil i mac chiwij. 'O chic juban tzij cwaj quin bij chiwe, xui-ri, c'a te quin bij are quin upon iwu'.
1 CORINTIOS 11